
Text rozhodnutia
Súd: Krajský súd Nitra Spisová značka: 19Sd/186/2015 Identifikačné číslo súdneho spisu: 4015201121 Dátum vydania rozhodnutia: 25. 02. 2016 Meno a priezvisko sudcu, VSÚ: JUDr. Marta Molnárová ECLI: ECLI:SK:KSNR:2016:4015201121.2
Uznesenie Krajský súd v Nitre v právnej veci navrhovateľa: S. D., R. P. XXX, Q., proti odporkyni: Sociálna poisťovňa - ústredie, ul. 29. augusta 8, Bratislava, o invalidný dôchodok, takto
r o z h o d o l :
Súd konanie z a s t a v u j e .
Odporcovi náhradu trov konania nepriznáva.
o d ô v o d n e n i e :
Navrhovateľ podal odvolanie proti rozhodnutiu odporkyne č. XXX XXX XXXX X zo dňa 25. 08. 2015, ktorým odporkyňa zamietla žiadosť navrhovateľa o invalidný dôchodok zo dňa 20. 07. 2015 dôvodiac tým, že podľa posudku posudkového lekára sociálneho poistenia pobočky Sociálnej poisťovne Levice zo dňa 20. 07. 2015 nie je invalidný podľa § 71 ods. 1 zákona č. 461/2003 Z. z., lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Navrhovateľ dňa 18. 12. 2015 písomne oznámil, že konanie na krajskom súde v predmetnej veci žiada zastaviť.
Podľa § 250d ods. 3 O.s.p., súd uznesením konanie zastaví, ak sa žaloba podala oneskorenie, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné.
Podľa § 250l ods. 1, 2 O.s.p., podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a.
Podľa § 250h ods. 2 O.s.p., až do rozhodnutia súdu môže žalobca vziať žalobu späť, ak žalovanému medzitým vznikli trovy konania, rozhodne súd o ich náhrade.
Späťvzatie návrhu je vyjadrením dispozičného oprávnenia žalobcu, ktoré mu umožňuje disponovať s konaním a jeho predmetom. V prípade, že prejaví vôľu nepokračovať v konaní začatom z jeho podnetu formou procesného úkonu späťvzatia návrhu, súd konanie zastaví.
Nakoľko navrhovateľ ešte pred rozhodnutím súdu vo veci samej podané odvolanie proti rozhodnutiu odporkyne č. XXX XXX XXXX X zo dňa 25. 08. 2015 vzal späť a svoju vôľu prezentoval písomným
podaním zo dňa 14. 12. 2015, doručeným tunajšiemu súdu dňa 18. 12. 2015, krajský súd rozhodol tak, ako je uvedené vo výroku tohto rozhodnutia a konanie podľa § 250d ods. 3 O.s.p. v spojení s § 250l ods. 2 O.s.p. a § 250h ods. 2 O.s.p. zastavil, keďže odpadol predmet konania.
O trovách konania súd rozhodol podľa § 250h ods. 2 O.s.p. tak, že odporcovi nepriznal náhradu trov konania, keďže mu žiadne nevznikli.
Poučenie:
Proti tomuto uzneseniu je možné podať odvolanie do 15 dní odo dňa jeho doručenia na Najvyšší súd SR, cestou predpísaného súdu, písomne v dvoch vyhotoveniach.
V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.).

